google/wiki40b huggingface dataset:
Domkirkeruinene på Hamar

Vernebygget

I 1985 ble ruinene pakket inn i plast, på grunn av frostskader og fuktighetsangrep. For at publikum igjen skulle få glede av ruinene, lot man i 1998 oppføre et vernebygg av glass. Bygningen utgjorde Miljøverndepartementets til da største enkeltsatsing innen kulturminnevern. Den ble åpnet av kronprins Haakon 9. august 1998. 
Glassbygningen er tegnet av arkitektene Lund & Slaatto. Den har en grunnflate på 2600 kvadratmeter, og stålkonstruksjonene bærer tilsammen 4800 kvadratmeter glassflate. Prosjektet mottok Norsk Stålkonstruksjonspris for 1999 og høsten 2005 ble vernebygget tildelt FIABCIs (The International Real Estate Federation) norgesavdelings spesialpris for enestående arkitektur. Under åpningsseremonien ble verket "Sten i glass", med tekst av Svein Gundersen og tonesatt av Bjørn Sverre Kristensen, oppført. Arkitekten Kjell Lund uttalte i sin tale på åpningsfesten at "Sten i glass" hadde fanget hans idéer med bygget.
Glasskonstruksjonen kostet 76 millioner kroner. 10 av millionene ble donert av amerikaneren Thomas J. Perkins, hvis avdøde kone vokste opp i nærheten av ruinene. Under åpningsseremonien i 1998 avduket han en minneplate over Gerd Thune-Ellefsen Perkins. Seks millioner ble samlet inn av befolkningen på Hedmarken.
Den nye bygningen har fått navnet Hamardomen. I tillegg til å fungere som vernebygg, brukes det også til kirkelige seremonier som barnedåp og bryllup, og til å huse konserter, teaterforestillinger og lignende for opptil 800 tilskuere.

Tusenårssted

Domkirkeruinene er Hamar kommunes og Hedmark fylkes tusenårssted.

Rekonstruksjon av kirka

En gruppe av studenter ved NTNU prøvde i 2010 å rekonstruere slik man tror kirka kan ha sett ut utvendig i form av 3D modeller. Film av 3D modellene kan finnes på Youtube. Filmen viser kirka i 3 ulike byggefaser.
Kjell Sørensen

Utdannelse

Han studerte først ved Agder musikkonservatorium og dernest ved Guildhall School of music and Drama i London. Etter studiene i England fikk han ansettelse ved Den norske opera. Han drøyde imidlertid helt til 1992 med sin formelle solistdebut i Den gamle logen i Oslo. Ved siden av å være fast ansatt ved Den Norske Opera, var han en hyppig benyttet freelancesanger.
Han var dessuten en aktiv tekstforfatter, og skrev flere tekster til kantater, syngespill mm.

Tordenskiold-kantaten

Verket om Tordenskiold skrev han på bestilling fra Den norske marine i forbindelse med Tordenskiolds 300-årsjubileum i 1990. Musikken ble komponert av Kjell Marcussen, og teksten ble til på grunnlag av Jacob Breda Bulls drama om Tordenskiold fra 1899. Kantaten ble første gang oppført på Ringve Museum i Trondheim 15. september 1990. Det ble totalt fremført 45 ganger, men ble tatt opp igjen og spilt under Tordenskioldsdagene i Frederikshavn både i 2004, 2006, og for foreløpig siste gang i 2008.
Louisianas flagg

Louisianas flagg er blått og har i midten figurmotiv og motto fra delstatens segl. Flagget ble innført 1. juli 1912, men før den formelle innførelsen var det i uoffisiell bruk siden 1800-tallet. I 2006 ble flaggets farger og figurer på nytt spesifisert i lovgivning. Flagget er i størrelsesforholdet 2:3.
Pelikanen med ungene som kjennetegn for Louisiana går i alle fall tilbake til først på 1800-tallet, da det ble benyttet i segl. Motivet, en pelikan som mater sine unger med sitt eget blod, er et  symbol på selvoppofrelse og brukes også som Jesussymbol. Pelikanmotivet er kjent fra europeisk kirkekunst, emblemer, segl og våpenskjold tilbake til middelalderen.
Ved Louisianas lovvedtak i 2006 ble det uttrykkelig bestemt at det skal komme tre røde bloddråper fra morfuglens bryst. Dette hadde tidligere ikke alltid forekommet i flaggene som var i bruk, da tegningene kunne variere.
Pelikanen ble også benyttet i flagg og da delstatsforsamlingen erklærte brudd med unionen 26. januar 1861, var det nettopp et pelikanprydet flagg som vaiet over bygningen der forsamlingen møttes. Først i 1902 kom det offisielle bestemmelser om flagget og formelt vedtak om delstatsflagget med pelikanen ble fattet i 1912. 
Brunpelikanen (Pelecanus occidentalis) ble i 1966 gjort til offisielt delstatssymbol for Louisiana.

Historiske flagg

Selv om pelikanmotivet også ble benyttet i flagg, var det et annet flagg som først ble offisielt vedtatt for delstaten. Louisianas første flagg ble vedtatt 11. februar 1861 og besto av en flaggduk delt i blå, hvite og røde striper, samt en rød kanton hvorpå det var plassert en gul stjerne. Stjernen sto som et symbol på suverenitet, slik det gjorde i flaggene for Texas og Florida på samme tid. Fargene blått, hvitt og rødt er flaggfargene for Frankrike og USA, mens gult og rødt er Spanias. Flagget ble ikke formelt avskaffet, men gikk etter hvert ut av bruk.
Asola

Asola Chokoladefabrikk var en sjokoladefabrikk grunnlagt av Olaf Larsen (1867–1920) i 1890-årene. Asola er forkortelse for A/S Olaf Larsen Chokoladefabrikk. Larsen var med på å starte Freia sjokoladefabrikk i 1889, men trakk seg ut i 1893. Den første tiden lå Asolas lokaler i Københavngata (Oslo) på Rodeløkka der forøvrig også Freia lå. Senere fikk man oppført et nybygg i Maridalsveien rett nedenfor Gamle Aker kirke. I 1930 fikk fabrikken nye eiere. De hadde også en fabrikk i Vestby kommune frem til 1974. Asola Chokoladefabrikk produserte blant annet pastillen IFA oppkalt etter operasangeren Ivar F. Andresen.
Sjokoladefabrikken ble senere overtatt av Bergene sjokoladefabrikk.
Cilioeme

Utseende

En middelsstor, avlang, brun trebukk, lårene og spissen av leggene svarte. Antennene er tynne og omtrent så lange som kroppen. Pronotum er rundet. Dekkvingene er jevnbrede. Beina er middels lange, kraftige, lårene tykke.

Utbredelse

Slekten er kjent fra den Sentralafrikanske republikken.
Rocket Man

Informasjon

Tekstene i sangen ble skrevet av Bernie Taupin, og ble inspirert av en novelle med samme tittel skrevet av Ray Bradbury. Det beskriver en Mars-bundet astronauts følelser på å forlate sin familie for å gjøre jobben sin. Musikalsk er sangen en pop-ballade med hovedvekt på piano, med atmosfæriske effekter lagt til med synthesizer og slidegitar.
Sangen blir rangert som 242. plass på musikkmagasinet Rolling Stones liste over «Tidenes 500 beste sanger».
Ocean Traveler

«Ocean Traveler» var en boreplattform bygget i USA og brukt i Mexicogulfen. i 1966 ble den overført av Esso til de første leteboringene på norsk sokkel  i Nordsjøen, etter at nederlenderne hadde gjort Groningen-funnet i 1959. Plattformen gjorde 16. juli 1966 et begrenset funn i Nordsjøen, i en blokk som langt senere ble funnsted for Balderfeltet.
Ocean «Traveler» fikk store problemer med værforholdene i Nordsjøen som var langt mer værhard enn områdene utenfor sørkysten av USA. Disse erfaringene gjorde at søsterplattformer, særlig norskbygde «Ocean Viking», måtte forsterkes vesentlig i konstruksjonene. 6. november 1966 ble Ocean Traveler pårent av et forsyningsskip. Det førte til at det ble slått hull i en av pongtongene, som igjen medførte at vann trengte inn i plattformen. Plattformen fikk stor slagside og var nær med å velte, men mannskapet fikk pumpet ballastvann inn i de andre pongtongene og stabilisert plattformen. Hendelsen blir regnet som det første alvorlige uhellet på norsk sokkel.
Xysticus sabulosus

Utseende

Xysticus sabulosus er lyst eller litt mørkere brun eller rødbrun, med lysere eller mørkere flekker. Mange av artene i slekten Xysticus er ganske lik hverandre og er variable i farge, selv om enkelte kan ha artstypiske flekker (mønster). For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Kroppen er todelt i en bakkropp og et hode-bryst parti, kalt cephalothorax. Hodet har forfra en slags firkantet form. Foran på hodet er det åtte øyne. Hos krabbeedderkopper er de to fremste beina ekstra kraftige og lange, mens de to bakerste beina er kortere.
Hasle Hageby

Hasle Hageby, også kalt «Freiabyen», er en hageby på Hasle/Frydenberg i Oslo. Hagebyen ble anlagt 1912–1914 for arbeidere ved Freia.
Johan Throne Holst, direktør på A/S Freia Chocoladefabrik, hadde klare ideer om industrilederes sosiale ansvar. Han innførte en rekke tiltak for å bedre arbeidernes situasjon og hagebyen var en storslått satsing.
Bebyggelsen er tegnet av arkitektene Morgenstierne & Eide.
Mottoene var «De gamle trær» og «I fortrolig klynge».  Arkitektene var da i gang med å bygge Arctanderbyen på Ekeberg, den første hageby-inspirerte egne-hjem-bebyggelsen i Kristiania. I tillegg hadde hustypene i deres utkast klare referanser til den engelske «Modern Cottage Style». De var i teglstein og minnet om bebyggelsen i Bournville.
Området består av sju tomannsboliger, én tremannsbolig og én femmannsbolig, til sammen 22 enheter. Boligene var i Freias eie helt frem til desember 1997. Da ble området omgjort til sameie og solgt ut, i forbindelse med at Kraft Foods as kjøpte opp Freia. Som et minne om tiden da området tilhørte sjokoladefabrikken står skulpturen «Ung kvinne» av Arne Durban på området.
Sameiet omfatter adressene Fjordgløttveien 4-11 og Hasleveien 25 og 27. Hasle Hageby står på Byantikvarens gule liste.
Stellingwerfsk

Stellingwerfsk (Stellingwarfs) er det regionale språket for de nederlandske frisiske kommunene Oost- og Weststellingwerf (sammen utgjør de Stellingwerven) i Sørøst-Friesland, med unntak av de vestfrisisk-språklige landsbyene Haulerwijk og Waskemeer (begge del av Ooststellingwerf) og området rundt landsbyen Noordwolde. Her har det utviklet seg et eget regiospråk gjennom den innflytelsen innflyttere fra det nedersaksiske dialektområdet, fikk på den opprinnelige dialekten. I området befinner det seg et antall veenkolonieën (norsk: «torvkolonier», arbeidere bosatte seg her for å vinne torv fra myrene). Dette regiospråket kalles lokalt Veenkoloniaals. 
Vet at stellingwerfsk har sine røtter i nedersaksisk er det i slekt med blant annet drentsk og sallandsk. Videre finnes stellingwerfsk i Steenwijkerland og et lite område i det tilgrensende området i provinsen Drenthe, samt i den østlige delen av kommunen Lemsterland i Friesland. Generelt sett er stellingwerfsk godt leselig for nederlandskspråklige. 
Sammen med Het Bildt (bildtsk), de fleste byene i provinsen Friesland (byfrisisk) og vadehavsøyene Vlieland og Ameland tilhører Stellingwerven de områdene i provinsen der man ikke snakker vestfrisisk. Det finnes moderne litteratur på stellingwerfsk.
Bamble

Natur og geografi

Denne delen av Telemark tilhører det det svekonorvegiske grunnfjellsskjoldet, og består av to geologiske hovedformasjoner: Et underlag av 1 450 - 1 600 millioner år gammel skifer, kvartsitt, marmor og amfibolitt med noe hornblendegneis, og ovenpå dette sure overflatestrukturer av både granitt og granodioritt (henholdsvis 1 000 - 1 250 mill år gammelt, og stedvis 1 480 - 1 550 millioner år gammelt). Det er også noe ganger av gabbro og dioritt, sjeldnere eklogitt. Den kaledonske fjellkjedefoldingen nådde ikke ned hit. Forkastningene går i sørvest-nordøst retning.

Tettstedet «Skien/Porsgrunn»

Statistisk sentralbyrå (SSB) definerer en stor sammenhengende tettbebyggelse gjennom kommunene Skien og Porsgrunn og Bamble som ett tettsted, og dette tettstedet hadde 86 923 innbyggere per 1. januar 2009 (Skien 45 253, Porsgrunn 31 711, Bamble 9 959). Statistisk sentralbyrå betrakter Skien/Porsgrunn som landets 7. største tettsted.

Næringsliv

Petrokjemisk industri (Ineos Rafnes og Rønningen), Skipsteknologifirmaet Skarpenord AS, mekaniske verksteder, fiskeri, servicenæringer, jord- og skogbruk.
Snekka Skager 660 bygges fra bunn av i Langesund i Bamble.
Ødegården Verk drev utvinning av apatitt.

Tusenårssted

Kommunens tusenårssted er friområdet i Krogshavn, i Langesund. Det ble annonsert i lokalpressen etter forslag, og av flere muligheter ble Krogshavn valgt. De statlige føringene sa at "tusenårsstedet skulle være et møtested, en arena som tilbyr til fellesskap". Det fulgte også med penger til etablering av tusenårsstedet, og disse ble brukt til beplanting og montering av en stor steingrill. Argumentasjonen for å velge Krogshavn var at det alt ble brukt til en mengde aktiviteter som friluftsarrangement, bading, fiske, friluftsliv og konserter. I tillegg ble det pekt på at stedet rommer et stort antall personer og har gode parkeringsmuligheter.

Severdigheter

Wrightegaarden (med konserter), bygdeborgen på Storås, Olavskirken ruin (Skeidi), Bamble kirke, Tangen fort, Cudrios sjøbod (museum Langesund) og den naturskjønne Trosbyfjorden med historiske Sekkekilen. Kjønnøya er også blant lokale attraksjoner.
Bamble kommune inngår som en del av Gea Norvegica Geopark.
Broforbindelser østover over Frierfjorden til Porsgrunn kommune: Breviksbrua (åpnet 1962) og Grenlandsbrua (åpnet 1996). Grenland bro er den høyeste fastlandskonstruksjon i Norge med sitt tårn på 166 m.

Bygdebok

C. S. Schilbred: Bygdebok for Bamble. I. Gårdenes historie til omkring 1814, utgitt av Bamble kommune, Oslo 1968.
Cyron Melville

Karriere

Han er vokst opp i Djursland i Jylland som sønn av den skotske komiker Johnny Melville og danske Elizabeth Bjørn Nielsen. Han fikk sitt gjennombrudd som Balder i TV-julekalenderen Jul i Valhall.
Can't Buy Me Love (film)

Handling

Ronald Miller (Dempsey) betaler cheerleaderen Cindy (Peterson) 1 000 dollar for å være kjæresten hans i én måned. Han håper på denne måten å bli en av de mest populære på skolen, men oppdager raskt at kjærlighet ikke kan kjøpes for penger.
Jordavgiften 1802

Jordavgiften 1802 innførte gjennom forordning av 1. oktober 1802 en årlig avgift på faste eiendommer i Norge, bare Finmarkens amt ble unntatt. Avgiften gjaldt både jordeiendommer på landet og bygninger i byene. Samtidig ble en tiendeavgift innført, leilendingsskatten ble forhøyet og en rekke mindre skatter ble opphevet. Jordavgiften skulle utregnes etter eiendommens aktuelle verdi, og en omfattende taksering ble gjennomført i 1803 og 1804 ved kommisjoner, en for hvert fogderi og hver kjøpstad. Eiendommer med lavere verdi enn 150 riksdaler var fritatt. Fogderi­kommisjonene begrunnet sin taksering ved å gi opplysninger om husdyrhold, utsæd, utmark og beliggenhet, omtrent som i et matrikkelforarbeid. Fra byene finnes oppgaver over bygningenes eiere, branntakst og størrelse. Jordavgiften ble forhøyet i 1803, 1806, 1808, 1811 og 1812, og sto ved makt til 1815. Deretter var dens takster halvparten av beregningsgrunnlaget for landskatten.
For hvert fogderi finnes deliberasjonsprotokoll, kommisjonsprotokoll og oppebørselsregister, noen steder finner man detaljerte opplysninger om hvert bruk, forøvrig varierer opplysningene fra fogderi til fogderi. Opplysninger om utsæd, avling, husdyrhold og tilliggende herligheter som skog, fiske, kverner eller andre anlegg finnes vanligvis i deliberasjonsprotokollen, men kan også finnes i kommisjonsprotokollen. Oppebørselsregisteret ble ført i Rentekammeret. Den inneholder ikke opplysninger utover det som finnes i de andre protokollene.
I byene skulle det betales avgift for alle bolighus og hus som ble brukt til produksjon eller lager. Avgiften ble fastsatt på grunnlag av arealet, som ble oppmålt og innført i egne oppmålingsprotokoller. For byene finnes også kommisjonsprotokoller og oppebørselsregistre for bygnings- og tiendeavgiften. Bygningsavgiften gjaldt alle byer og ladesteder, men ikke bergstedene.
Tiendeavgiften var en avgift på inntekten av tienden, og oppgavene over denne avgiften inneholder ikke opplysninger om enkelteiendommer. For landdistriktene er den dessuten oppgitt amtsvis.
Arkivene etter jordavgiften 1802 finnes i Riksarkivet og de er digitalisert.
Kayunga

Kayunga er en by i Ugandas sentrale region. Den er hovedstad, administrativt og økonomisk senter for distriktet med samme navn.
Svesfjorden

Svesfjorden er en fjord i Osen kommune i Trøndelag. Fjorden har innløp mellom bygda Seter i nord og Helvikneset i sør og strekker seg 9 kilometer sørøstover til gården Sve, som har gitt navn til fjorden.
Det er forholdsvis få bosetninger langs fjorden. Utenom Seter i nord og Sve i sør, ligger gårdsbruket Angen på nordsiden av fjorden. Mårvika og Drageid ligger i øst, mens Ervika og Levika ligger helt i sørøst. Ved Drageid ligger det et eid med en bredde på cirka 250 meter. Grensen mellom Sør- og Nord-Trøndelag gikk langs dette eidet og på andre siden ligger bunnen av Bølefjorden.
Fylkesvei 5 går langs nord- og østsiden av fjorden.
19. serierunde i Tippeligaen 2015

19. serierunde i Tippeligaen 2015 ble innledet fredag 7. august 2015 klokken 19.00 med kampene mellom Vålerenga og Tromsø på Ullevaal Stadion, og Sandefjord og Mjøndalen på Komplett.no Arena.
Theodosius III

Biografi

Theodosius var en skatteoppkrever fra Adramyttium i den sørlige delen av Opsikion Theme (provins). En teori er at han var sønn av den tidligere keiser Tiberios III. Fra andre hevdes det at han var av lav avstamning. Under et opprør blant soldatene fra Opsikion mot keiser Anastasios II ble Theodosius utropt til ny keiser. Han aksepterte ikke umiddelbart soldatenes krav, og i henhold til kronikøren Theophanes bekjenneren forsøkte han å gjemme seg i skogen i nærheten. Han ble imidlertid funnet og ble hyllet som keiser i mai 715.
Theodosius og hans tropper dro umiddelbart mot Konstantinopel og beleiret byen. Seks måneder senere, i november, klarte de å innta byen. Theodosius viste seg bemerkelsesverdig moderat i sin behandling av sin forgjenger og hans støttespillere. Etter forbønn fra patriark Germanos I av Konstantinopel (som Anastasios selv hadde innsatt to år tidligere) ble Anastasios overtalt til å abdisere og bli munk i Tessaloniki.
Lite er kjent om Theodosius' korte regjeringstid. Han ble ganske snart utfordret av en arabisk invasjon fra umajjad-kalifatet under ledelse av kalifen al-Walid I som trengte helt inn til Galatia i det sentrale høylandet i dagens Tyrkia. En arabisk flåtestyrke deltok også i angrepet. I 716 undertegnet han en traktat med khan Tervel av Bulgaria i et forsøk på å sikre støtte mot den arabiske invasjonen. I bytte mot støtten måtte Det bysantinske riket flytte grensen mellom seg og Bulgar-riket i Trakia i favør av bulgarerne.
I 717, gjorde strategos (militærguvernøren) i Anatolia theme, Leo Isaurieren (den fremtidige keiser Leo III) opprør mot Theodosius' styre i samarbeid med Artabasdos, strategos i Armeniac theme. Theodosius' sønn ble tatt til fange av Leo i Nicomedia, og Theodosius valgte å fratre keiserembedet 25. mars 717. Han og hans sønn senere kom inn i presteskapet.
Theodosius III’s fratredelse gjorde ende på en rekke kortsittende og ineffektive herskere som ofte er ignorert i historiebøkene. Historikeren A. A. Vasiliev overser helt keisernes betydning fra slutten av 600-tallet til Leo III: «Tilstanden av anarki som rådet i Det bysantinske riket fra 695 endte i 717 med inntredenen av den berømte hersker Leo III.»
I 729 ble en person som kan ha vært Theodosius biskop i Efesos. Moderne historikere heller mer til at biskopen faktisk var hans sønn (med samme navn). Uansett ble denne biskopen sist omtalt 24. juli 754 hvor han deltok i det ikonoklastiske konsilet i Hieria.
Med sin kone som man ikke kjenner navnet til ble Theodosius III far til minst en sønn, Theodosius, som kan ha vært den biskopen som nevnes ovenfor.
Pøs

Pøs er det maritime uttrykk for det som på land kalles bøtte. En pøs kan anvendes som øse, for eksempel ved lensing i småbåter og joller, men anvendes for øvrig overalt ombord på et skip hvor det er bruk for en bøtte.

Opprinnelse

Ordet pøs stammer fra det hollandske puts, og betegnet opprinnelig et spann med et tau festet på hanken. Midt på pøsens hank fantes et øye der tauverket var pleiset fast. På den måten var det mulig å kaste den overbord og deretter hale en fylt pøs med havvann innenbords. I treskipenes dager ble havvann brukt til stort sett alt som vann brukes til, da det ombord kun var en begrenset mengde ferskvann.
OpenZFS

OpenZFS er et prosjekt som har til hensikt å samle individer og selskaper som arbeider for en fri og åpen variant av filsystemet ZFS. Prosjektet består av utviklere for illumos, Linux, FreeBSD og OS X.
OpenZFS oppstod som en fork av ZFS i 2010, da Oracle Corporation lukket kildekoden til OpenSolaris.
Josefines forundringspakke

Josefines forundringspakke er et videospill for datamaskin med kaninen «Josefine» og vennene hennes. Spillet ble gitt ut på CD for PC i 2006.
I Josefines forundringspakke finnes det noen av spillene fra Josefines aktivitetsblad, for eksempel kappløp med olabiler, legge sammen tall, og stanse en mus som prøver å stjele gulrøtter.
Det er også gitt ut en oppfølger, Josefines forundringspakke 2.
Beiarn bygdetun

Beiarn Bygdetun i Beiarn kommune ligger like ved kommunesenteret på Moldjord. Bygdetunet er plassert på den gamle prestegården fra 1857, og har 11 gårdsbygninger fra kommunen fra 1700- og 1800-tallet. Det er utstilt gamle redskaper, bruksgjenstander og et gårdstun fra bygda. Jordbruk, skogsdrift, håndverk og husflid er hovedtema på museet. På bygdetunet kan du oppleve møtet mellom den gamle innlands- og kystkulturen.
I sesongen drives det kafé og museumsbutikk, og de besøkende kan benytte seg av griller som står ute.

Areal og adkomst

Området Beiarn bygdetun ligger på, omtrent 20 dekar, er leid. Det består av 7,1 da dyrka mark og 7,5 da skog (lunden) og 5,5 da tun med parkeringsområde. Gjennom lunden går det en ridevei som er anlagt fra tidligere tid. 
Øst for bygdetunet renner Storåga (Beiarelva) langs en strandlinje på ca. 280 meter. Fra riksveien og de 110 meterne til bygdetunet er det kommunal veg. Beiarn Bygdetun ligger ved kommunesenteret, og det er 5 km til kaien.

Organisasjon, drift og eiendomsforhold

Nordlandsmuseet driver Beiarn Bygdetun som museum, med faste åpningstider i sommersesongen og forskjellige arrangementer i og utenom sesong. 
Beiarn Bygdetunlag er en sammenslutning der lag, foreninger og personer i, eller med tilknytning til Beiarn kan være medlemmer. Bygdetunlaget har et styre på 5 medlemmer hvorav et medlem er valgt av kommunen. 
Beiarn Bygdetun har som formål å arbeide for å dokumentere bygdas nære og fjerne fortid gjennom natur- og kulturhistoriske samlinger. Beiarn Bygdetunlag disponerer bygningene, og alt materiale som er samlet inn tilhører bygdetunet. Laget står også for drifta av bygdetunet.
Beiarn kommune har avtale om leie av prestegårdsarealet på bygdetunet, ca. 20,0 dekar. Det er egen festetomt til hovedbygningen som i dag eies av Beiarn kommune.

Beiarn kommunes tusenårssted

Bygdetunet ble i 1999 valgt til kommunens tusenårssted og Tusenårskomiteen kom med følgende uttalelse til kommunestyret i forkant av valget:
Særlig litt tilbake i tid har stedet rundt prestegården og Moldjord vært senter for «fjord- og innlandsfolket», og det kan være grunn til å «dyrke» videre på et slikt møtested. 
Ser man en noe videre og fastere bruk av området kan f.eks. bygdetunet stå som en historieforteller og formidler til skoleelever (barne- og ungdomsmuseum).  
En del av området kan kanskje benyttes til praktisk bruk og formidling av tidligere driftsmåter i jordbruket.
Selv om hovedbygningen på bygdetunet nå har passert 140 år er den bygningsmessige standard forholdsvis god. Bl.a. er natursteintaket restaurert i 1984. Det er satt inn noen nye vinduer, og det er utført restaureringsarbeid i stue og kjøkken.
Promonte

Promonte er det tidligere navnet på et teleselskap i Montenegro, som er 100% eid av norske Telenor. Selskapet ble delprivatisert med greske eiere fra 1992, og i 1996 gikk Telenor inn på eiersiden.   Fra 2004 er selskapet heleid av Telenor,  og fra 2010 opererer også dette selskapet under merkenavnet «Telenor».
Promonte driver en operasjon hvor det tilbys mobiltelefoni, og fra 2008 bygges det ut mobilt bredbånd med teknologien HSPA (såkalt turbo-3G) over hele landet. Dette gjøres i konkurranse med det tyske selskapet T-Mobil, som gjennom oppkjøp har sikret seg det faste kobber- og bredbåndsnettet i Montenegro.
Promonte har hovedkvarter i Podgorica, og gjennom investeringen er Telenor den største utenlandske investoren i Montenegro. Administrerende direktør var Kåre Gustad fra 2004 til 2009, og Christopher Laska siden 1. januar 2009.